Adran Trysorlys yr Unol Daleithiau

Trysorlys cenedlaethol Unol Daleithiau America yw Adran Trysorlys yr Unol Daleithiau (; USDT) sydd yn un o adrannau gweithredol llywodraeth ffederal yr Unol Daleithiau. Mae'r adran yn goruchwylio'r Biwro Engrafio ac Argraffu a Bathdy yr Unol Daleithiau, y ddwy asiantaeth sydd yn gyfrifol am gynhyrchu'r holl bapurau doleri a darnau arian cyfred a gylchredir gan y Trysorlys yn y system gyllidol wladol. Cesglir holl drethi ffederal yr Unol Daleithiau gan yr USDT drwy'r Gwasanaeth Cyllid Gwladol, ac mae'r adran hefyd yn rheoli offerynnau dyled y llywodraeth ffederal, yn trwyddedu ac arolygu banciau a banciau cynilion, ac yn cynghori Cyngres yr Unol Daleithiau ac adran weithredol y llywodraeth am bolisi cyllidol. Gweinyddir yr USDT gan Ysgrifennydd y Trysorlys, un o aelodau'r Cabinet. Mae Trysorydd yr Unol Daleithiau yn meddu ar ddyletswyddau statudol cyfyng ac yn cynghori'r Ysgrifennydd am bynciau megis bathu arian a chynhyrchu'r arian cyfred. Ymddengys llofnodion yr Ysgrifennydd a'r Trysorydd ar holl bapurau doleri'r Unol Daleithiau a gyhoeddir i fanciau'r Gronfa Ffederal.

Crewyd Adran y Trysorlys gan Ddeddf Gyngresol ym 1789 er mwyn rheoli cyllid y llywodraeth, a chymerodd Alexander Hamilton ei lw yn Ysgrifennydd cyntaf y Trysorlys ar 11 Medi 1789. Penodwyd Hamilton gan yr Arlywydd George Washington ar gyngor yr ariannwr Robert Morris, dewis cyntaf Washington, a wrthododd y swydd. Sefydlwyd system ariannol gynnar yr Unol Daleithiau gan Hamilton, a oedd yn un o aelodau blaenllaw gweinyddiaeth Washington. Ymddengys portread Hamilton ar wyneb blaen y papur $10, a llun o adeilad Adran y Trysorlys, yn Washington, D.C., ar ei wrthwyneb. Ysgrifennydd cyfredol y Trysorlys ydy Janet Yellen ers 25 Ionawr 2021. Cafodd ei enwebu gan Joe Biden gan wneud yn ysgrifennydd gyntaf y trysorlys i fod yn fenyw. 

 Cyfeiriadau 


Trysorlys
Categori:Gweinyddiaethau ariannol
Categori:Sefydliadau 1789